九華山謠
作者：王季文
朝代：唐

paragraphs: 九華崢嶸占南陸，蓮花擢本山半腹。
翠屏橫截萬里天，瀑水落深千丈玉。
雲梯石磴入杳冥，俯看四極如中庭。
丹崖壓下廬霍勢，白日隱出牛斗星。
杉松一歲抽數尺，瓊草夤緣秀層壁。
南風拂曉煙霧開，滿山葱蒨鋪鮮碧。
雷霆往往從地發，龍臥豹藏安可別。
峻極遙看戛昊蒼，挺生豈得無才傑。
神仙憚險莫敢登，馭風駕鶴循丘陵。
陽烏不見峰頂樹，大火尚結嵒中冰。
靈光爽氣曛復旭，晴天倒影西江淥。
具區彭蠡夾兩傍，正可別作一嶽當少陽。